DEMCO โชว์งบไตรมาส 1 กำไรพุ่ง 79% ตุนแบ็คล็อกแน่น 2,960 ลบ. จ่อคว้างานใหม่เพียบ!
DEMCO โชว์งบไตรมาส 1 กำไรพุ่ง 79% ตุนแบ็คล็อกแน่น 2,960 ลบ.จ่อคว้างานใหม่เพียบ!
17 พ.ค. 2564

นายพงษ์ศักดิ์ ศิริคุปต์ ประธานเจ้าหน้าที่บริหาร บริษัท เด็มโก้ จำกัด (มหาชน) หรือ DEMCO เปิดเผยว่า ผลการดำเนินงานของบริษัทฯในไตรมาส 1/64 (สิ้นสุดวันที่ 31 มีนาคม 2564) มีรายได้รวม 652.19 ล้านบาท เพิ่มขึ้น 103.64 ล้านบาท หรือ 18.8% เทียบงวดเดียวกันของปีก่อนมีรายได้รวม 549.05 ล้านบาท มีกำไรสุทธิ 41.55  ล้านบาท เพิ่มขึ้น 18.35 ล้านบาท หรือ 79.12% เทียบงวดเดียวกันของปีก่อนมีกำไรสุทธิ 23.20 ล้านบาท โดยได้รับปัจจัยหนุนจากการส่งมอบงานให้กับลูกค้าได้ตามแผนงานที่วางไว้ แม้จะเกิดสถานการณ์การแพร่ระบาดไวรัสโควิด-19
“ธุรกิจของบริษัทฯในปีนี้กลับเข้าสู่โหมดเติบโตรอบใหม่  โดยได้รับปัจจัยสนับสนุนจากงานในมือรอรับรู้รายได้ (Backlog) ที่มีกว่า 2,960 ล้านบาท โดยส่วนใหญ่รับรู้รายได้ในปีนี้ ส่วนที่เหลือทยอยรับรู้ในปี 2565 ยังไม่นับรวมงานที่อยู่ระหว่างรอเซ็นสัญญา และอยู่ระหว่างยื่นประมูล หลังจากภาครัฐและเอกชน เริ่มกลับมาขยายการลงทุน”
สำหรับแนวโน้มผลการดำเนินงานในช่วงที่เหลือของปีนี้ โดยเฉพาะในส่วนของงานรับเหมาฯ ยังคงเน้นรับงานภาครัฐ ทั้งการไฟฟ้าฝ่ายผลิตแห่งประเทศไทย (กฟผ.) การไฟฟ้านครหลวง (กฟน.) และการไฟฟ้าส่วนภูมิภาค (กฟภ.) ซึ่งมีงานที่จะเปิดให้ประมูลอีกมูลค่ากว่า 1-2 หมื่นล้านบาท อีกทั้ง ยังมีงานประเภทที่เกี่ยวข้องกับการวางระบบไฟเบอร์ออฟติกของบริษัทเอกชน ที่จะมีการลงทุนในปี 2564 ซึ่งจะช่วยผลักดันธุรกิจเติบโตอย่างแข็งแกร่ง
นอกจากนี้ ยังมีโอกาสได้รับงานก่อสร้างเพิ่มจากบริษัทเอกชนที่สนใจเข้าร่วมโครงการโซลาร์ฟาร์ม จากหน่วยงานภาครัฐ ซึ่งในเฟสแรกจะนำร่อง 300 เมกกะวัตต์ โดยเปิดโอกาสให้หน่วยงานภาคเอกชนขอรับใบอนุญาต PPA ภายในปีนี้
ประธานเจ้าหน้าที่บริหาร DEMCO กล่าวอีกว่า บริษัทฯได้ขยายการลงทุนธุรกิจโรงไฟฟ้า ผ่านบริษัท เด็มโก้ เอ็นเนอร์จี แอนด์ ยูทิลิตี้ จำกัด  ซึ่งเป็นบริษัทย่อยโดย DEMCO ถือหุ้นในสัดส่วน 100% เข้าถือหุ้นในบริษัท สะบ้าย้อย กรีน จำกัด ในสัดส่วน 60% เพื่อประกอบธุรกิจการผลิตและจำหน่ายไฟฟ้า ทั้งนี้ เป็นการเตรียมการเพื่อเข้าลงทุนในโครงการที่บริษัทจะยื่นเสนอการผลิตและจำหน่ายไฟฟ้า โครงการโรงไฟฟ้าชุมชนเพื่อเศรษฐกิจฐานราก (โครงการนำร่อง)